Verstikking en kinders: ŉ Gids - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verstikking en kinders: ŉ Gids
Verstikking en kinders: ŉ Gids
Vrydag, Augustus 11th, 2017
Verstikking is vierde op die lys van oorsake van onbedoelde dood. In 2015 het daar nie minder as 5 051 mense aan verstikking omgekom. Van die slagoffers was 2 848 ouer as 74. Weet ons egter hoe om iemand te help wat verstik en sodoende moontlik ʼn lewe te red?
Voorkoming is altyd beter as kuur. Die tien kosse wat die grootste gevaar inhou vir jonger kinders vir sover dit verstikking betref, is worsrolletjies, grondboontjies, rou wortels, hoender met bene in, lekkers, vleis, springmielies, vis met grate, sonneblomsade en appels. Sommige kosse moet liewers glad nie aan kinders onder vier of vyf gegee word nie. Sny die worsie in ʼn worsrolletjie eers in die lengte deur voordat jy dit in wieletjies sny. Sny druiwe in kwarte. Plat suigstokkies is minder gevaarlik as bolletjie-suigstokkies.
Daar is tekens om voor op te let wanneer jy vermoed dat iemand verstik. ʼn Kind wat verstik, word gewoonlik paniekerig en hy sal sy arms in die lug rondwaai of na sy keel gryp. ʼn Ouer kind sal gewoonlik sy nek met een of albei hande vashou. Dit is die universele teken vir verstikking. Die persoon kan sukkel om asem te haal, hoes, opgooi, en sy lippe en vel kan selfs begin blou word.
Wat kan die omstanders doen om die persoon te help?
Indien die persoon besig is om te hoes, moet jy hom aanmoedig om aan te hou met hoes totdat die voorwerp uitkom.
ʼn Persoon wat egter nie kan hoes, praat of asemhaal nie, het onmiddellik hulp nodig. Sê vir hom dat jy die Heimlich-maneuver gaan toepas. Moet dit nie toepas op ʼn kind wat jonger as een jaar is nie. Staan agter die slagoffer met jou een been vorentoe tussen sy bene (vir ʼn kind moet jy na sy hoogte toe afbeweeg en jou kop eenkant toe hou). Reik met jou arms om die persoon se middel na voor en voel waar sy naeltjie is. Plaas die duimkant van jou vuis teen die maag, net bokant die naeltjie. Gryp jou vuis met jou ander hand vas en druk inwaarts en opwaarts in die maagholte in met vinnige rukbewegings. Indien die slagoffer swanger is, of jy nie jou arms om sy of haar middel kan kry nie, kan jy dit op die borskas doen. Moet egter nie die ribbes met jou arms druk nie. Hou aan met die drukbewegings totdat die voorwerp uitkom, of totdat die slagoffer nie meer reageer nie.
Indien die slagoffer nie meer reageer nie, moet jy hom dadelik neerlê, die borskas ontbloot en KPR begin toepas. Jy moet ook onmiddellik sorg dat nooddienste gekontak word. Kyk eers in die mond vir enige voorwerp wat verwyder moet word. Kantel sy kop agtertoe, lig sy ken en maak sy lugweë oop. Gee twee reddingsblase op die mond. Druk die borskas 30 keer vyf cm diep teen ʼn spoed van ten minste 100 per minuut. Herhaal die twee blase en 30 kompressies totdat hy bykom of die nooddiens opdaag.
Wanneer ʼn baba onder een jaar verstik, moet daar egter anders opgetree word. Indien die baba nie kan praat, hoes of huil nie, word die volgende gedoen. Ondersteun die kindjie met sy gesig ondertoe terwyl jy sy kop in jou een hand hou met sy bolyf oor jou voorarm, wat jy teen jou bo-been hou. Slaan met jou ander plathand op sy rug tussen sy skouerblaaie. Gee hom tot vyf houe. Indien die voorwerp nog vassit, moet jy die baba omdraai en die agterkant van sy koppie met die palm van jou hand ondersteun. Plaas twee vingers op die borsbeen, net onder die tepellyn. Gee vyf borsdrukke, een per sekonde en ongeveer 4cm diep. Herhaal die afwisseling tussen die vyf houe op die rug en die borsdrukke totdat die voorwerp uitkom, of die baba nie meer reageer nie. Indien hy nie meer reageer nie, moet jy onmiddellik met KPR begin. Ontbied ook onmiddellik die nooddiens.
Na verstikking moet die die pasiënt mediese aandag kry, selfs al voel hy goed.
Jy kan jouself ook help deur oor ʼn tafel te leun, aan die kante vas te hou en jouself vier of vyf keer nader te ruk. Jy kan ook die Heimlich-maneuver op jouself toepas deur jou vuis op jou maag te plaas, jou ander hand bo-oor te sit, en dit op- en inwaarts te ruk.
National Safety Council, 2017. Choking prevention and rescue tips, http://www.nsc.org/learn/safety-knowledge/Pages/safety-at-home-choking.aspx
Lindsay Hutton, 2017. Top nine choking foods, Family Education, https://www.familyeducation.com/life/choking/top-9-choking-foods
Laurie Tarkan, 2010. The ten biggest choking hazards, The New York Times, http://www.nytimes.com/2010/05/25/health/25bchoke.html
Stanley J. Swierzewski, 2015. Choking signs and symptoms, Remedy’s Health Communities.com, http://www.healthcommunities.com/choking/symptoms.shtml